Broj: 711-I-402-P-373-18/21-14-17

Zagreb, 19. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Branka Putareka, zamjenika gradonačelnika Grada Ivanca,** pokrenutom odlukom Povjerenstva broj: 711-I-602-P-373-18/20-02-17 od 8. srpnja 2019. te odlukom broj: 711-I-1564-P-373-18/20-08-17 od 5. lipnja 2020.,na 116. sjednici, održanoj 19. veljače 2021., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Ivanca i obnašanjem funkcije** **direktora trgovačkog društva Poljoprivredno poduzeće Ivanec d.o.o. u razdoblju od 10. ožujka 2011. do 19. veljače 2021., dužnosnik Branko Putarek počinio je povredu članka 14. stavka 1. ZSSI-a.**
2. **Obzirom da je u cijelom razdoblju iz točke I. izreke dužnosnik imatelj 0,37% udjela u trgovačkom društvu Poljoprivredno poduzeće Ivanec d.o.o., utvrđeno je da nije došlo do povrede članka 16. stavka 1. ZSSI-a, niti do povrede članka 17. stavka 1. stavka 1. ZSSI-a.**
3. **Za povredu ZSSI-a opisanu pod točkom I. izreke ove odluke dužnosniku Branku Putareku izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kuna, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom iznosu od 1.000,00 kuna.**
4. **Upućuje se dužnosnik Branko Putarek da bez odgode razriješi situaciju povrede odredbe ZSSI-a opisanu u točki I. izreke ove odluke, u protivnom Povjerenstvo može protiv dužnosnika pokrenuti novi postupak.**

Obrazloženje

Povjerenstvo je na 55. sjednici, održanoj 8. srpnja 2019., odlukom broj: 711-I-602-P-373-18/20-02-17 pokrenulo postupak za odlučivanje o sukobu interesa protiv dužnosnika Branka Putareka, zamjenika gradonačelnika Grada Ivanca, zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva Poljoprivredno poduzeće Ivanec d.o.o. za vrijeme obnašanja navedene dužnosti u razdoblju od 10. ožujka 2011.g. do danas te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu navedenog trgovačkog društva na povjerenika.

Nadalje, Povjerenstvo je na 88. sjednici održanoj 5. lipnja 2020., odlukom broj: 711-I-1564-P-373-18/20-08-17 pokrenulo postupak za odlučivanje o sukobu interesa protiv dužnosnika Branka Putareka, zamjenika gradonačelnika Grada Ivanca, zbog moguće povrede članka 17. stavka 1. ZSSI-a, koja proizlazi iz plaćanja mjesečnih iznosa Grada Ivanca trgovačkom društvu Poljoprivredno poduzeće Ivanec d.o.o., u kojem dužnosnik ima više od 0,5% udjela u vlasništvu (temeljnom kapitalu), od mjeseca svibnja 2011.g. do travnja 2020.g. u visini od 100,00 kn, izvršenih na temelju Sporazuma o korištenju poslovne prostorije koji je Grad Ivanec 19. svibnja 2011.g. sklopio s Hrvatskom poljoprivrednom komorom, iz izvršenih plaćanja na temelju isporučene robe po otpremnicama u ukupnom iznosu od 2.198,05 kn u razdoblju od 31. listopada 2011.g. do 30. svibnja 2015.g., iz sklapanja Ugovora o zakupu poslovnog prostora od 30. prosinca 2015.g. između Grada Ivanca i navedenog trgovačkog društva te dvaju Aneksa Ugovora od 29. travnja 2016.g. i od 30. prosinca 2016.g., na temelju kojih je nastala obveza plaćanja zakupnine u mjesečnom iznosu od 1.800,00 kn te plaćanja troškova telefona i interneta u korist tog trgovačkog društva, te sklapanja Sporazuma od 3. srpnja 2012.g. između Grada Ivanca i istog trgovačkog društva, na temelju kojeg je nastala obveza plaćanja iznosa od 40.197,28 kn tome trgovačkom društvu.

Dužnosnik se očitovao na navode odluke o pokretanju od 8. srpnja 2019., dana 30. travnja 2020. pod brojem 711-U-1717-P-373-18/20-03-3.

Dužnosnik u očitovanju u bitnome navodi da dužnost zamjenika gradonačelnika Grada Ivanca obavlja neprekidno od 2005. te da tijekom cijelog razdoblja istu obnaša volonterski, bez zasnivanja radnog odnosa, jer je ocjena sadašnjeg, kao i ranijih gradonačelnika bila kako nema potrebe za profesionalnim obavljanjem funkcije iz razloga što se sjednice Gradskog vijeća Grada Ivanca, kao i većina ostalih aktivnosti, održavaju izvan radnog vremena. Dužnosnik navodi da mu obveze koje proizlaze iz obnašanja iste dužnosti omogućavaju fleksibilnost, tako da uz dobro planiranje, bez problema može prisustvovati svim događanjima i izvršavati sve obaveze, odnosno obaviti poslove koje mu povjeri gradonačelnik, slijedom čega su Gradu Ivancu ušteđena značajna financijska sredstva.

Ističe da volontersko obnašanje dužnosti ne znači lošije obavljanje poslova, već da je Grad Ivanec jedan od najtransparentnijih gradova u Republici Hrvatskoj, a između ostalog je po ocjeni dnevnika „Financial Times“ proglašen za najbolji grad u Europi u kategoriji malih i srednjih gradova za poticanje poduzetništva, a jedini je grad u državi koji ima recertificirani BFC certifikat, uz napomenu kalo je kao poduzetnik sa višegodišnjim iskustvom na rukovodećim poslovima, te osoba koja je više od 6 godina radila u lokalnoj samoupravi na poslovima tajnika Skupštine Općine Ivanec u razdoblju od 1984. - 1990., barem malo doprinio istim priznanjima.

Također iznosi da je tijekom razdoblja obnašanja dužnosti zamjenika gradonačelnika u stalnom radnom odnosu u navedenom trgovačkom društvu, u kojem je najprije bio zaposlen na radnom mjestu direktora financijsko-pravnog sektora, a od 1999. na radnom mjestu direktora.

Napominje da u obnašanju te dužnosti, a sukladno Zakonu o lokalnoj i područnoj (regionalnoj) samoupravi, nema formalnih ovlasti za zastupanje i predstavljane grada, već je to i izričitoj nadležnosti gradonačelnika, tako da ni u kojem slučaju nije bio u mogućnosti pogodovati nikome, pa tako ni trgovačkom društvu u kojem obavlja funkciju direktora. Dužnosnik u očitovanju naglašava da trgovačko društvo Poljoprivredno poduzeće Ivanec d.o.o. trenutno nije u poslovnom odnosu s Gradom Ivanom, osim što je obveznik plaćanja komunalne naknade, prema Odluci o komunalnoj naknadi te ističe da to trgovačko društvo uredno i na vrijeme izvršava svoje obveze prema Gradu, kao i prema trgovačkim društvima kojima je Grad osnivač.

Iznosi da je jedini poslovni odnos koji je Grad Ivanec imao s istim nastao 2015., kada je Grad za potrebe projektnog ureda, koji je osnovao za izradu projekata poduzetnicima i udrugama na području Grada, uzeo u zakup dvije kancelarije u kojima su radnici tog ureda radili od osnivanja do završetka radova na adaptaciji poduzetničkog inkubatora. Odluku o zakupu donio je Nadzorni odbor trgovačkog društva Poljoprivredno poduzeće Ivanec d.o.o., a visina najma je bila niža, u odnosu na visine najamnina po kojima se iznajmljuju kancelarije drugim zainteresiranim subjektima, dok je ugovor o zakupu sklopljen samo iz razloga što drugih adekvatnih prostora u Gradu Ivancu nije bilo, a uredski prostor se nalaz neposredno uz gradsku vijećnicu.

U pogledu njegova vlasništva nad poslovnim udjelom u trgovačkom društvu Poljoprivredno poduzeće Ivanec d.o.o,, navodi kako je točno da je imatelj jednog poslovnog udjela, koji čini 0,37% temeljnog kapitala, te da iz razloga pogreške isti nije prijavio, obzirom da je smatrao kako nije potrebno prijavljivati poslovne udjele, ako je dužnosnik vlasnik manje od 0,5% udjela, sukladno članku 16. ZSSI-a.

Dužnosnik je uz očitovanje priložio potvrdu o članovima trgovačkog društva Poljoprivredno poduzeće Ivanec d.o.o. od 12. ožujka 2018., kojom javni bilježnik potvrđuje da je dužnosnik vlasnik jednog poslovnog udjela nominalne vrijednosti 73.000,00 kn, što čini 0,37% udjela temeljnog kapitala, te odluku Nadzornog odbora istog društva od 15. listopada 2015., kojom se prihvaća prijedlog Grada Ivanca za zakup poslovnog prostora na adresi u Ivancu, Trg hrvatskih ivanovaca 10, površine 53 m2, s visinom zakupnine od 1.880,00 kn s PDV-om te se ovlašćuje dužnosnika Branka Putareka, direktora, za potpisivanje ugovora o zakupu poslovnog prostora.

Dužnosnik se očitovao na navode odluke o pokretanju od 5. lipnja 2020. dana 24. prosinca 2020. pod brojem 711-U-4678-P-373-18/20-09-3.

U očitovanju se u bitnome navodi da poslovni udio u njegovu vlasništvu u trgovačkom društvu Poljoprivredno poduzeće Ivanec d.o.o. iznosi 0,37 %, odnosno nominalno 73.000,00 kn, što je manje od 0,5% udjela propisanih člankom 17. stavkom 1. ZSSI-a.

U odnosu na zaključene ugovore o najmu poslovnih prostora, dužnosnik napominje da je trgovačko društvo Poljoprivredno poduzeće Ivanec d.o.o. vlasnik poslovne zgrade u središtu Grada Ivanca na adresi Trg hrvatskih ivanovaca 10, ukupne površine od 2.000 m2, na 3 etaže, od kojih 150 m2 koristi za vlastite potrebe, a ostali prostori se iznajmljuju. Navodi se da je visina najamnine poslovnog prostora površine 16 m2, sa svim režijskim troškovima, od strane Nadzornog odbora tog trgovačkog društva, određena u iznosu 700,00 kn uvećano za PDV.

Nadalje se u očitovanju navodi da je Hrvatska poljoprivredna komora do 2011. godine koristila prostor u zgradi Ureda državne uprave u Ivancu, ali da je iste godine raskinut ugovor, jer je namjera bila zatvoriti Ispostavu u Ivancu, a radnika preseliti u Ispostavu u Varaždinu, nakon čega se šest jedinica lokalne samouprave dogovorilo da će sufinancirati prostor, pod uvjetom da Ispostava ostane u Gradu Ivancu kako bi usluga budu bliža građanima. Također se iznosi da je jedini odgovarajući prostor u središtu Grada Ivanca imalo navedeno trgovačko društvo i da je dogovoren povlašteni iznos najamnine od 400,00 kn mjesečno, kao i da je isto društvo nositelj poljoprivredne proizvodnje na području nekadašnje Općine Ivanec, koje organizira otkupe poljoprivrednih proizvoda i stoke, ima organizirani tov u kooperaciji, te je u vlasništvu poljoprivrednih ljekarni u kojima prodaje sjemensku robu i poljoprivredni repromaterijal. Ističe se da Grad Ivanec, Grad Lepoglava, Općina Maruševec i Općina Bednja plaćaju mjesečni najam od 80,00 kn + PDV, a Općine Donja Voća i Klenovnik 40,00 kn + PDV.

Dužnosnik vezano na utvrđenu činjenicu da je Gradu Ivancu u razdoblju 2011. - 2015. isporučena roba u vrijednosti 2.198,05 kn, napominje da trgovačko društvo Poljoprivredno poduzeće Ivanec d.o.o. ima u svojem vlasništvu 16 trgovina i da su istu robu za svoje potrebe kupili mjesni odbori koji nemaju pravnu osobnost, već se ista roba fakturira Gradu Ivancu, konkretno radi se o Mjesnom odboru Margečan, u kojem postoji samo jedna takva prodavaonica, a slijedeća najbliža trgovina udaljena je više od tri kilometra. Navodi se da je roba fakturirana po maloprodajnim cijenama.

Nadalje, vezano za zakup poslovnog prostora za potrebe Projektnog ureda, dužnosnik napominje da u središtu Grada Ivanca nije bilo odgovarajućeg slobodnog poslovnog prostora u koji bi se isti smjestio, tako da je jedino rješenje bio najam prostora u vlasništvu trgovačkog društva Poljoprivredno poduzeće Ivanec d.o.o. Navodi da su predmetom zakupa bile tri kancelarije, od kojih su dvije međusobno spojene te da je dogovorena niža cijena najma, kako se ne bi prozivao gradonačelnik Grada Ivanca za sukob interesa, te je dužnosnik Branko Putarek od Nadzornog odbora istog društva zatražio suglasnost za zaključivanje najma po nižoj cijeni, jer najamnina po kojoj se iznajmljuju slični prostori iznosi 700,00 kn + PDV, odnosno cijena najma trebala je iznositi 2.100,00 kn + PDV, a ugovorena je najamnina u sveukupnom iznosu 1.400,00 kn + PDV.

U pogledu telefonskih usluga koja su se odnosile na 6 telefonskih linija, Internet te najam uređaja i centrale, navodi da su tražene ponude operatera sa kojima Grad ima zaključen ugovor putem javne nabave, kao i sa Hrvatskim telekom d.d. sa kojim posluje najmodavac te da je povoljnija bila ponuda operatera najmodavca, nakon čega je postignut sporazum da se s istim zaključi ugovor za navedene usluge i da se one potom prefakturiraju Gradu u iznosima koje fakturira Hrvatski telekom d.d.

Navodi da su Sporazumom od 3. srpnja 2012.g. te promemorijom od 6. srpnja 2010. dogovoreni međusobni odnosi između Grada Ivanca i trgovačkog društva Poljoprivredno poduzeće Ivanec d.o.o. koji se odnose na uređenje, odnosno asfaltiranje Nove ulice u Ivancu, jer je višegodišnjim programom modernizacije nerazvrstanih cesta na području Grada Ivanca 2012. bilo planirano asfaltiranje nogostupa i kolnika u Novoj ulici u Ivancu, a navedeno trgovačko društvo 2010. godine izvršilo je dogradnju i rekonstrukciju objekta poljoprivredne prodavaonice, kojom prilikom je planirano asfaltiranje dvorišta i parkirališta oko objekta.

Obzirom da je Grad imao izrađen projekt uređenja Nove ulice, dogovoreno je da navedeno trgovačko društvo, uz asfaltiranje dvorišta i parkirališta u svojem vlasništvu, izvede i radove asfaltiranja nogostupa i rubnika uz cestu, sukladno projektu Grada, tako da izvedeni radovi čine jednu cjelinu, kao i da Grad Ivanec prilikom uređenja Nove ulice izvede radove na drugom djelu dvorišta uz objekt u vlasništvu istog društva, i to u vrijednosti izvedenih radova iz 2010. te po cijenama koje je Grad Ivanec platio izvođaču nakon provedene javne nabave 2012. godine.

Dužnosnik navodi da iz navedenih razloga ne proizlazi pogodovanje trgovačkom društvu u kojem ima poslovne udjele, već naprotiv proizlazi da je Grad imao povoljnije uvjete u pogledu iznosa po kojima trgovačko društva Poljoprivredno poduzeće Ivanec d.o.o. fakturira svoje usluge drugim subjektima.

Dužnosnik je uz očitovanje priložio potvrdu o članovima trgovačkog društva Poljoprivredno poduzeće Ivanec d.o.o. od 12. ožujka 2018., kojom javni bilježnik potvrđuje da je dužnosnik vlasnik jednog poslovnog udjela nominalne vrijednosti 73.000,00 kn, što čini 0,37% udjela temeljnog kapitala, odluku Nadzornog odbora istog društva od 15. listopada 2015., kojom se prihvaća prijedlog Grada Ivanca za zakup poslovnog prostora na adresi u Ivancu, Trg hrvatskih ivanovaca 10, površine 53 m2, s visinom zakupnine od 1.880,00 kn s PDV-om te se ovlašćuje dužnosnika Branka Putareka, direktora za potpisivanje ugovora o zakupu poslovnog prostora te promemoriju Grada Ivanca od 6. srpnja 2010.

Povjerenstvo je dopisom Broj: 711-I-25-P-373-18/21-11-17 od 5. siječnja 2021. zatražilo očitovanje od trgovačkog društva Poljoprivredno poduzeće Ivanec d.o.o. na okolnosti u kojem je razdoblju dužnosnik Branko Putarek, zamjenik gradonačelnika Grada Ivanca, obavljao funkciju direktora trgovačkog društva Poljoprivredno poduzeće Ivanec d.o.o. te obavlja li i danas navedenu funkciju.

Povjerenstvo je dopisom Broj: 711-I-24-P-373-18/21-10-17 od 5. siječnja 2021. zatražilo od Trgovačkog suda u Varaždinu osnivački akt te sve izmjene i dopune osnivačkog akta trgovačkog društva Poljoprivredno poduzeće Ivanec d.o.o. u svrhu utvrđenja vlasništva dužnosnika nad poslovnim udjelima te postotnog udjela u temeljenom kapitalu u trenutku osnivanja te u pogledu svih kasnijih promjena.

Trgovačko društvo Poljoprivredno poduzeće Ivanec d.o.o. očitovalo se dopisom od 21. siječnja 2021. u kojem se navodi da dužnosnik Branko Putarek od 1. listopada 1999. u kontinuitetu do danas obavlja funkciju direktora tog trgovačkog društva.

Trgovački sud u Varaždinu dostavio je dopisom Broj: R3-2021/23 od 12. siječnja 2021. za subjekt upisa Poljoprivredno poduzeće Ivanec d.o.o. cjelokupnu dokumentaciju u vezi promjene vlasništva, i to ovjerene preslike ugovora o osnivanju, izmjena i pročišćenih tekstova društvenih ugovora te popis članova društva.

Dopisu Trgovačkog suda u Varaždinu priloženi su Ugovor o osnivanju od 27. prosinca 1994. u kojem se kao jedan od suosnivača navodi Branko Putarek, Popis članova društva od 25. travnja 2000., koji su izvršili uplatu temeljem odluke o povećanju temeljenog kapitala, a u kojoj se navodi da je Branko Putarek uplatio iznos od 5.200,00 kn, Društveni ugovor od 15. prosinca 1995., kojim se kao jedan od osnivači navodi Branko Putarek, s preuzetim temeljnim ulogom od 138.300,00 kn, Izmjene Društvenog ugovora od 16. svibnja 1997., u kojem se navodi da je Branko Putarek uplatio dodatni iznos od 194.373,00 kn, Pročišćeni tekst Društvenog ugovora od 16. svibnja 1995., u kojem se navodi da je Branko Putarek uplatio ukupan iznos od 346.500,00 kn, Pročišćeni tekst Društvenog ugovora od 26. travnja 2002., u kojem se navodi da je Branko Putarek preuzeo temeljni ulog od 32.200,00 kn, dopis od 3. siječnja 2001., upućen Trgovačkom sudu u Varaždinu, u kojem se navodi da je Branko Putarek preuzeo iznos od 25.047,14 kn, Popis članova društva od 7. siječnja 2009. u kojem se utvrđuje da Branko Putarek na temelju uloga od 32.200,00 kn ima 0,37% udjela u temeljnom kapitalu.

Navedenom dopisu priloženi su Potvrda o članovima od 22. prosinca 2009. kojom javni bilježnik potvrđuje da Branko Putarek na temelju uloga od 32.200,00 kn ima 0,37% udjela u temeljnom kapitalu, Potvrda o članovima od 13. rujna 2010., kojom javni bilježnik potvrđuje da Branko Putarek na temelju uloga od 32.200,00 kn ima 0,37% udjela u temeljnom kapitalu, Potvrda o članovima od 5. siječnja 2011., kojom javni bilježnik potvrđuje da Branko Putarek na temelju uloga od 32.200,00 kn ima 0,37% udjela u temeljnom kapitalu, Potvrda o članovima od 4. veljače 2015., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu, Potvrda o članovima od 14. srpnja 2015., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu, Potvrda o članovima od 18. prosinca 2015., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu, Potvrda o članovima od 9. ožujka 2016., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu, Potvrda o članovima od 27. prosinca 2016., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu, Potvrda o članovima od 31. svibnja 2017., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu, Potvrda o članovima od 27. srpnja 2017., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu, Potvrda o članovima od 12. ožujka 2018., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu, Potvrda o članovima od 23. listopada 2019., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu, Potvrda o članovima od 9. srpnja 2020., kojom javni bilježnik potvrđuje da Branko Putarek na temelju uloga od 73.000,00 kn ima 0,37% udjela u temeljnom kapitalu.

Povjerenstvo je dopisom Broj: 711-I-700-P-373-18/20-03-17 od 30. travnja 2020.g. od Grada Ivanca zatražilo očitovanjeje li u razdoblju od 10. ožujka 2011.g. do dana traženja očitovanja postojao poslovni odnos između Grada Ivanca i trgovačkog društva Poljoprivredno poduzeće Ivanec d.o.o., OIB: 35861469799, ako da tko je odlučivao o nastanku tog poslovnog odnosa, je li mu prethodio postupak javne nabave, koliko iznosi njegova vrijednost u svakoj godini, kao i je li isti poslovni odnos postojao i ranije. Navedenim dopisom pozvan je Grad dostaviti cjelokupnu dokumentaciju koja se odnosi na predmetni poslovni odnos te knjigovodstvene kartice Grada za navedeno društvo za svaku proračunsku godinu.

Grad Ivanec očitovao se dopisom, KLASA: 005-01/20-10/01, URBROJ: 2186/012-02/02-20-02 od 20. svibnja 2020.g., kojom je potvrđen poslovni odnos između Grada Ivanca i navedenog trgovačkog društva, što obuhvaća preuzetu obvezu iz Sporazuma o korištenju poslovne prostorije u Ivancu, zatim Ugovor o zakupu poslovnog prostora za koji se ističe da je sklopljen za potrebe dva ureda radi smještaja djelatnika Projektnog ureda za EU fondove Grada Ivanca do uređenja gradskog prostora, obzirom da na području gradskog centra nisu postojali opremljeni uredski prostori koji bi se mogli koristiti za smještaj i rad. U navedenom dopisu navodi se i Sporazum o uređenju međusobnih odnosa između Grada Ivanca i trgovačkog društva Poljoprivredno poduzeće Ivanec d.o.o., glede nastalih troškova na uređenju Nove ulice u Ivancu, uz poslovnu građevinu na kčbr. 5103/1 k.o. Ivanec, na dionici Varaždinska ulica do Vrtna ulica, sa pripadajućom promemorijom koja objašnjava nastalu situaciju, troškovnicima i zaključkom.

Nadalje se u dopisu navodi da sukladno nadležnostima iz Statuta Grada Ivanca i Zakona o lokalnoj i područnoj (regionalnoj) samoupravi ovlast za donošenje navedenih odluka ima gradonačelnik, te su iste donijete sukladno navedenim aktima i propisanim procedurama.

Priloženim Sporazumom o korištenju poslovne prostorije u Ivancu od 19. svibnja 2011.g., sklopljenim između Hrvatske poljoprivredne komore i Grada Ivanca, zastupanim po gradonačelniku Miloradu Batiniću, te Grada Lepoglave, Općine Maruševec, Općine Bednja, Općine Klenovnik te Općine Donja Voća, prema članku 2. ustupljene su poslovne prostorije, u vlasništvu trgovačkog društva Poljoprivrednog poduzeća Ivanec d.o.o., Hrvatskoj poljoprivrednoj komori, Javnoj poljoprivrednoj savjetodavnoj službi, Područni ured Varaždinske županije radi korištenja istih za rad djelatnika, te se Grad Ivanec člankom 3. Sporazuma obvezao sufinancirati troškove smještaja te režijske troškove u iznosu od 100,00 kn mjesečno od ukupno 500,00 kn navedenih troškova, koje navedenom trgovačkom društvu plaćaju ostale Općine koje koriste te prostorije, dok je člankom 5. utvrđeno da se Sporazum zaključuje na neodređeno vrijeme, a iznos će se prema članku 5. uplaćivati u korist tog trgovačkog društva.

Dopisu Grada Ivanca prileži i Ugovor o zakupu poslovnog prostora, koji je trgovačko društvo Poljoprivredno poduzeće Ivanec d.o.o., kao zakupodavac, zastupano po direktoru Branku Putareku, sklopilo dana 30. prosinca 2015.g. s Gradom Ivancem, zastupanim po dužnosniku Miloradu Batiniću, gradonačelniku, kojim se daje u zakup poslovni prostor na adresi u Ivancu, s ugovorenom zakupninom od 1.800,00 kn mjesečno s PDV-om za površinu kancelarija od 48 m2 i 5 m2 zajedničkih prostorija, na određeno vrijeme do 6 mjeseci radi korištenja istog kao uredskog prostora. Grad Ivanec se tim Ugovorom obvezao plaćati troškove Interneta i telefona u visini iznosa koje će trgovačko društvo kao zakupodavac fakturirati Gradu. Dana 29. travnja 2016.g., među istim ugovornim stranama sklopljen je Aneks tom Ugovoru kojim se primjena Ugovora o zakupu produljuje do 31. prosinca 2016.g. kao i Aneks tom Ugovoru od 30. prosinca 2016.g., kojim se zaključuje Ugovor o zakupu na neodređeno vrijeme. Dana 29. travnja 2019.g. Grad Ivanec je po gradonačelniku Miloradu Batiniću otkazao navedeni Ugovor o zakupu.

Nadalje, priložen je i Sporazum koji je dana 3. srpnja 2012.g., sklopljen između Grada Ivanca, zastupanog po dužnosniku Miloradu Batiniću, gradonačelniku i trgovačkog društva Poljoprivredno poduzeće Ivanec d.o.o., zastupanog po direktoru Branku Putareku, utvrđeno je da je to trgovačko društvo prilikom uređenja prometnih i parkirališnih površina na k.č. br…….., k.o. Ivanec financiralo i izvelo radove na izgradnji nogostupa u Novoj ulici u Ivancu, čime je nastala obveza Grada Ivanca za povratom uloženih sredstava, i to prema troškovniku koji je sastavni dio tog Sporazuma, prema kojemu vrijednost radova iznosi 48.125,00 kn s PDV-om, te se Grad obvezao isplatiti dio nastalih troškova u visini od 40.197,28 kn. Zaključkom od 3. srpnja 2012.g. dužnosnik Milorad Batinić odobrio je podmirenje troškova u ugovorenom iznosu od 40.197,28 kn.

Iz promemorije Grada Ivanca, proizlazi da je Grad postigao dogovor s trgovačkim društvom Poljoprivredno poduzeće Ivanec d.o.o. da će prilikom asfaltiranja površine u svojem vlasništvu navedeno trgovačko društvo izvršiti asfaltiranje javne površine buduće nerazvrstane ceste te da će se navedeno urediti Sporazumom. Također se u Promemoriji navodi da se Grad Ivanec obvezuje asfaltirati parkiralište u vlasništvu trgovačkog društva Poljoprivredno poduzeće Ivanec d.o.o., po površini izvedenih radova od strane istog trgovačkog društva.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom Registar dužnosnika koji ustrojava i vodi Povjerenstvo, utvrđeno je da je dužnosnik Branko Putarek izabran za zamjenika gradonačelnika Grada Ivanca u mandatu 2017.-2021.g. te da je dužnosnik istu dužnost obnašao i u mandatu 2013.-2017.g. te u mandatu 2009.g. – 2013.g. Stoga je i dužnosnik Branko Putarek, povodom obnašanja dužnosti zamjenika gradonačelnika Grada Ivanca obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta: 070010320 upisano trgovačko društvo Poljoprivredno poduzeće Ivanec d.o.o. u kojem funkciju direktora obavlja dužnosnik Branko Putarek koji je ujedno jedan od 32 imatelja udjela u tom trgovačkom društvu. Iz podataka povijesnog izvatka za navedeno trovačko društvo proizlazi da je dužnosnik Branko Putarek upisan kao direktor isto trgovačkog društva u kontinuitetu od 1999.g. do danas te da je upisan kao imatelj udjela od njegova osnivanja.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Člankom 4. stavkom 4. ZSSI-a propisano je da su poslovni subjekti u smislu tog Zakona, pored drugih navedenih, i trgovačka društva.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Iako dužnosnik obnaša navedenu dužnost od 2009.g., imajući u vidu da odredbe ZSSI-a obvezuju dužnosnika od stupanja na snagu ZSSI-a odnosno od 10. ožujka 2011.g., Povjerenstvo je moguću povredu ZSSI-a razmatralo od toga dana do dana donošenja ove odluke.

U odnosu na okolnost obavljanja funkcije direktora trgovačkog društva Poljoprivredno poduzeće Ivanec d.o.o., iz očitovanja samog trgovačkog društva proizlazi da dužnosnik Branko Putarek obavlja istu funkciju od kontinuitetu tijekom cijelog razdoblja obnašanja dužnosti zamjenika gradonačelnika Grada Ivanca, odnosno od 1. listopada 1999. pa sve do dana donošenja ove odluke, što je utvrđeno i uvidom u podatke povijesnog izvatka za isto društvo.

 Odredbom članka 14. stavka 1. ZSSI-a ova je zabrana za sve dužnosnike propisana beziznimno, te ih obvezuje za tijekom cijelog razdoblja obnašanja dužnosti, a na temelju članka 20. stavka 3. ZSSI-a, u razdoblju od 12 mjeseci od prestanka obnašanja dužnosti, neovisno o tome obnaša li dužnosnik javnu dužnost volonterski te prima li volontersku naknadu, odnosno jesu li i prije stupanja na dužnost bio zaposlenik trgovačkog društva.

 Dužnosnik je dužan nakon stupanja na javnu dužnost obvezan razriješiti situaciju u kojoj istodobno obavlja i funkciju direktora trgovačkog društva.

 Stoga je utvrđeno da je dužnosnik Branko Putarek, zamjenik gradonačelnika Grada Ivanca, obavljanjem funkcije direktora trgovačkog društva Poljoprivredno poduzeće Ivanec d.o.o. za vrijeme obnašanja navedene dužnosti u razdoblju od 10. ožujka 2011.g. do dana donošenja ove odluke, počinio povredu članka 14. stavka 1. ZSSI-a.

Nadalje, iz očitovanja Grada Ivanca i priložene dokumentacije, utvrđeno je da su u razdoblju u kojem dužnosnik Branko Putarek obnaša dužnost zamjenika gradonačelnika Grada Ivanca, nastajali poslovni odnosi između Grada Ivanca i trgovačkog društva Poljoprivredno poduzeće Ivanec d.o.o., u kojem je dužnosnik vlasnik poslovnog udjela.

Tako se sklapanjem Sporazuma o korištenju poslovne prostorije od 19. svibnja 2011., Grad Ivanec obvezao sufinancirati troškove smještaja i režija u iznosu od 100,00 kn mjesečno u korist istog poslovnog subjekta, 3. srpnja 2012.g. Grad Ivanec je sklopio Sporazum s navedenim trgovačkim društvom kojim se obvezao podmiriti obvezu u iznosu od 40.197,28 kn prema troškovniku radova, jer je navedeno trgovačko društvo prilikom uređenja prometnih i parkirališnih površina financiralo i izvelo radove na izgradnji javnih nogostupa, 30. prosinca 2015.g. Grad Ivanec je sklopio Ugovor o zakupu poslovnog prostora, kao zakupnik, s navedenim trgovačkim društvom, kojim je ugovorena mjesečna zakupnina od 1.800,00 kn te obveza plaćanja troškova Interneta i telefona, te je Grad Ivanec, na temelju izdanih faktura, u razdoblju od 31. listopada 2011.g. do 30. svibnja 2015.g. platio naručenu robu u ukupnom iznosu od 2.195,05 kn,

Iz dužnosnikovih očitovanja te dokumentacije dostavljene od nadležnog trgovačkog suda, priloženih potvrda o članovima izdanih od javnog bilježnika, utvrđeno je da je tijekom cijelog razdoblja obnašanja navedene dužnosti, dužnosnik Branko Putarek bio imatelj udjela u trgovačkom društvu Poljoprivredno poduzeće Ivanec d.o.o., ali da udio u njegovu vlasništvu u niti jednom trenutku, pa tako ni prilikom povećanja temeljnog kapitala trgovačkog društva i preuzimanja novih uloga, nikada nije prelazio postotni iznos od 0,37%.

Obzirom na navedeno, u konkretnome slučaju nema mjesta primjeni odredbe članka 17. stavka 1. ZSSI-a, koja zabranjuje nastanak poslovnih odnos između tijela javne vlasti u kojem dužnosnik obnaša dužnost i trgovačkog društva u kojem ima više o 0,5% udjela u vlasništvu (temeljnom kapitalu), kao niti odredbe članka 16. stavka 1. ZSSI-a, koja se odnosi na obvezu prijenosa upravljačkih prava za vrijeme obnašanja dužnosti, koja proizlaze iz vlasništva dužnosnika nad 0,5% ili više poslovnih udjela u temeljnom kapitalu društva.

Navedeni bi poslovni odnosi mogli biti sporni ukoliko bi dužnosnik u obnašanju dužnosti zamjenika gradonačelnika odlučivao o njihovu nastanku, međutim, kako to nije slučaj, već je o tom odlučivao gradonačelnik Grada Ivanca, isti nisu u suprotnosti odredbama ZSSI-a, jer su nastali s trgovačkim društvom u kojem dužnosnik ima 0,37% udjela u vlasništvu.

Stoga nije utvrđeno da bi nastankom navedenih poslovnih odnosa između Grada Ivanca i trgovačkog društva Poljoprivredno poduzeće Ivanec d.o.o. došlo do povrede članka 17. stavka 1. niti da bi neprenošenjem upravljačkih prava na temelju udjela u vlasništvu trgovačkog društva Poljoprivredno poduzeće Ivanec d.o.o., na povjerenika, došlo do povrede članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo činjenicu da protupravno stanje traje 10 godine, odnosno u cijelom razdoblju obnašanja dužnosti.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati tri mjeseca te će se izvršiti u tri uzastopna mjesečna obroka, svaki u pojedinačnom iznosu od 1.000,00 kn.

Dužnosnika Branka Putareka se upućuje, da bez odgode, razriješi situaciju povrede odredbe ZSSI-a opisanu u točki I. izreke ove odluke, a u protivnom Povjerenstvo može protiv dužnosnika pokrenuti novi postupak radi povrede odredbi članka 14. stavka 1. ZSSI-a.

Slijedom svega gore navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Branko Putarek, elektronička dostava
2. Objava na internetskoj stranici Povjerenstva
3. Pismohrana